Христо Радевски
Ноември

chitanka.info

Ноември, ноември — ти месец невесел,

ти месец на вятър, на студ и на сняг!

На седмия твой ден широко разве се

над руските степи червения флаг.

На седмия твой ден народът в Русия,

след дълги, след кървави тежки борби

помете настръхналата тирания

и своята власт на света протръби.

И стана Русия страна на победите,

страна на свободните хора е тя.

Народите с почит, с възхита днес гледат я

и води към волен живот тя света.

Дари свобода тя на нашта родина.

От нейното слънце е днес озарен

трудът ни.

        Затуй ние всяка година

празнуваме тоя — великия ден.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.